To sejre på to dage og en kontraktforlængelse med EF Education - Nippo oven i cykelhjelmen. Det går meget godt for Michael Valgren i øjeblikket, og selv er danskeren også ovenud tilfreds. - Det er lang tid siden, men det føles godt. Jeg kunne godt vænne mig til følelsen af at vinde, siger Valgren til holdets hjemmeside. 29-årige Michael Valgren, der om godt en uge skal køre VM for Danmark, har med sejrene i de italienske klassikere Giro della Toscana og Coppa Sabatini onsdag og torsdag slukket en tre år og fem måneder lang sejrstørke. Han har skrevet under på en etårig kontraktforlængelse med det amerikanske hold. - Jeg har haft et rigtig godt første år. Jeg føler mig hjemme, siger han til EF's hjemmeside. Har dansk selskab på holdet Magnus Cort, den anden danske rytter hos EF Education - Nippo, har en aftale med holdet, der gælder til og med 2023. Valgren ser frem til flere løb sammen med Cort, der også er en del af det danske VM-hold. - Magnus er én, jeg har opbygget et godt forhold til, og vi kender hinanden rigtig godt nu. Vi kan køre rigtig gode løb sammen, siger Michael Valgren. Efter linjeløbet ved VM i Belgien 26. september skal Valgren køre brostensklassikeren Paris-Roubaix. Det løb løber af stablen 3. oktober. - Jeg ser frem til mange flere gode øjeblikke med dette hold. Jeg føler, at jeg forstår holdet, og at holdet forstår mig. Jeg kan ikke vente med at fortsætte ad denne vej, slutter Valgren. Michael Valgren kom til EF-holdet i år efter to år hos NTT Pro Cycling. I 2018 vandt han både Omloop Het Nieuwsblad og Amstel Gold Race. Dengang kørte han for Astana.

Referat:
Thyboen føler sig hjemme hos EF Education - Nippo og har derfor forlænget sin kontrakt med et år.